b'\n_START_ARTICLE_\nDARPA Grand Challenge\n_START_PARAGRAPH_\nDARPA Grand Challenge \xe2\x80\x93 nepilotuojam\xc5\xb3 automobili\xc5\xb3 lenktyn\xc4\x97s, finansuojamos JAV gynybos ministerijos technologij\xc5\xb3 skyriaus (DARPA). J\xc5\xb3 tikslas yra sukurti pilnai automatizuotus automobilius. Pentagonas planuoja 2015 m. robotais pakeisti 1/3 savo automobilinio parko ir suma\xc5\xbeinti \xc5\xbemogi\xc5\xa1k\xc5\xb3j\xc5\xb3 resurs\xc5\xb3 nuostolius sud\xc4\x97tinguose s\xc4\x85lygose._NEWLINE_Pirmosios lenktyn\xc4\x97s \xc4\xafvyko 2004 m. kovo 13 d. Nevadoje Mohavo dykumoje. DARPA nustat\xc4\x97 1 mln. doleri\xc5\xb3 priz\xc4\x85 automobiliui, kuris pirmasis \xc4\xafveiks 150 myli\xc5\xb3 (241,4 km) tras\xc4\x85 per 10 valand\xc5\xb3. Nors lenktyn\xc4\x97ms u\xc5\xbesiregistravo daugiau nei 100 komand\xc5\xb3, ta\xc4\x8diau s\xc4\x97kmingiausiai pasirod\xc4\x99s automobilis nuva\xc5\xbeiavo tik 5 proc. trasos (11,9 km; komanda Red Team i\xc5\xa1 Karnegio-Melono universiteto). Realiai var\xc5\xbeybose dalyvavo 15 komand\xc5\xb3. Pajud\xc4\x97ti i\xc5\xa1 starto pavyko tik 8 automobiliams. Visos trasos nenuva\xc5\xbeiavo niekas._NEWLINE_Antrosios lenktyn\xc4\x97s 2005 m. spalio 8-9 d. taip pat vyko Nevados Mohavo dykumoje. DARPA prizinis fondas buvo padvigubintas iki 2 mln. doleri\xc5\xb3. Var\xc5\xbeyboms u\xc5\xbesiregistravo 195 komandos i\xc5\xa1 36 JAV valstij\xc5\xb3 ir keturi\xc5\xb3 kit\xc5\xb3 \xc5\xa1ali\xc5\xb3. Po pusfinali\xc5\xb3 atrinktos 23 komandos, lenktyn\xc4\x97se dalyvavo 22. Pagal lenktyni\xc5\xb3 s\xc4\x85lygas komandos gavo informacij\xc4\x85 apie tras\xc4\x85 prie\xc5\xa1 dvi valandas iki starto, tod\xc4\x97l robotai tur\xc4\x97jo tik bendr\xc4\x85 trasos vaizd\xc4\x85, o sprendimus kaip konkre\xc4\x8diai \xc4\xafveikti kli\xc5\xabtis sprend\xc4\x97 patys. Penkios komandos u\xc5\xbebaig\xc4\x97 vis\xc4\x85 tras\xc4\x85, tarp j\xc5\xb3 keturios per nustatyt\xc4\x85 maksimal\xc5\xb3 10 valand\xc5\xb3 laik\xc4\x85. Laim\xc4\x97toj\xc5\xb3 tapo Stanfordo universiteto komanda, kurios modifikuotas VW Touareg "Stanley" tras\xc4\x85 \xc4\xafveik\xc4\x97 per 6 val. 53 min. ir 58 sekundes. Antr\xc4\x85 ir tre\xc4\x8dia vietas u\xc5\xbe\xc4\x97m\xc4\x97 automobiliai i\xc5\xa1 vienos Red Team komandos i\xc5\xa1 Karnegio-Melono universiteto._NEWLINE_Tre\xc4\x8diosios lenktyn\xc4\x97s Urban Challenge \xc4\xafvyko 2007 m. lapkri\xc4\x8dio 3 d. Skirtingai nuo ankstesni\xc5\xb3 var\xc5\xbeyb\xc5\xb3, kurios vyko dykumoje, o trasa buvo gana tiesi, \xc5\xa1ios lenktyn\xc4\x97s vyko apstatytoje apleist\xc5\xb3 kareivini\xc5\xb3 teritorijoje, buvusioje oro paj\xc4\x97g\xc5\xb3 baz\xc4\x97je George Air Force Base. Komandoms, kurios pirmosios \xc4\xafveiks \xc4\xaf tris dalis padalinta 60 myli\xc5\xb3 ilgio tras\xc4\x85 per maksimal\xc5\xb3 6 valand\xc5\xb3 laik\xc4\x85, DARPA nustat\xc4\x97 3,5 mln. doleri\xc5\xb3 prizin\xc4\xaf fond\xc4\x85. Prizinis fondas padalintas \xc4\xaf 2, 1 ir 0,5 mln. doleri\xc5\xb3 prizus pirmajai, antrajai ir tre\xc4\x8diajai komandai. Var\xc5\xbeybas laim\xc4\x97jo komanda Tartan Racing, antr\xc4\x85j\xc4\x85 viet\xc4\x85 u\xc5\xbe\xc4\x97m\xc4\x97 Stanford Racing Team, tre\xc4\x8di\xc4\x85j\xc4\x85 - Team VictorTango.'